
Alison Roberts

En prins på akutten

Oversatt av Mona Berge

MINISERIE: MIRAKLER I SEATTLE


De er ikke bare kongelige på jobben, men også i privatlivet.

Arbeidet på intensivavdelingen på Seattles største sykehus er fylt av dramatikk, og det blir ikke roligere når plikt og lidenskap krasjer i privatlivet. Kjenn hvordan pulsen stiger i den nye romantiske miniserien Mirakler i Seattle. Dette er del en.

 

Alison Roberts er fra New Zealand, men bor for øyeblikket i Frankrike. Hun skriver for Harlequin legeromaner. Hun har jobbet som lærer i barneskolen, og nå er hun utdannet paramedic. Hun elsker å reise og danse, drikke champagne og være sammen med datteren og vennene.

Traumeteam til akutten.

Ja … Doktor Emilia Featherstone tastet inn på personsøkeren at hun var på vei til akutten. Hun så opp og smilte unnskyldende til alle de andre på ortopedisk avdeling som hadde samlet seg i den lille forelesningssalen for å legge frem og diskutere pågående utfordrende tilfeller.

«Beklager. Jeg må gå. Traumeteamet er innkalt.»

Hun var egentlig ikke lei seg for det. Hun skjøv opp døren og begynte å løpe da hun kom til trappen. Å bli tilkalt til akuttavdelingen var en ære. Nå var hun den kirurgen som ble tilkalt til ortopediske skader. Det var dette hun hadde jobbet så hardt for. Og det var nettopp her ved Seattle General at hun ville bruke ekspertisen sin. Det var et travelt, ultramoderne storbysykehus som tiltrakk seg de aller beste helsearbeiderne.

Slik hun var nå.

Slik som Domenico di Rossi. Han var overlege på akutten, og hun visste at han ville vente på henne utenfor for å orientere henne. Han ville ha sjekklisten i hånden og krysse av for hvem som skulle ha ansvaret for hva, at alle hadde riktig beskyttelsesutstyr, at medisiner og spesialutstyr lå klart. Dom trengte egentlig ikke en skriveplate med sjekkliste, for dette var hans ekspertiseområde, og han hadde alltid vært fast bestemt på å bli den absolutt beste.

De hadde hatt det målet felles fra den første gangen de innså at de var rivaler på medisinstudiet. Det hadde vært en bonus å oppdage at den gamle rivalen hennes jobbet her da hun nylig ble ansatt. Det hadde vært en enda større bonus å finne ut at de ikke bare hadde respekt for hverandres evner, men at den godmodige kranglingen og ertingen som hadde tatt brodden av det rivaliserende forholdet tidligere, fremdeles var intakt.

Dom delte også Emilias forkjærlighet for akuttmedisin. Hun følte den samme tilfredsstillelsen som ham når en kritisk skadet pasient trengte en komplisert behandling. Hun hadde en mistanke om at det var noe annet også, bevisst eller ubevisst, som føyde seg til den tilfredsstillelsen. For øyeblikket hadde han overtaket på Emilia. Dette var hans spesialområde, og som alltid hadde han full kontroll.

«Andpusten, Emmy?» Han snakket lavt så ikke de andre i temaet skulle høre ham. «Har du overveid å begynne å trene?»

Han var den eneste som kalte henne Emmy. Det var som et tegn på at han vendte tilbake til den gamle ertingen, og han gjorde det bare fordi han hadde funnet ut at hun ikke likte det den gangen for så mange år siden. Nå var hun så vant til det at det var helt i orden. Kanskje fordi det hadde vært hyggelig å se et kjent ansikt da hun begynte å jobbe her. Eller kanskje det var fordi fortiden lå så langt bak henne nå, som et annet liv.

«Bli med meg i parken, Dom, så skal jeg vise deg hvem som er i best form.»

Lucas Beaufort, en annen akuttlege, knyttet snorene i kittelen mens han gikk bort til Dom.

«En ny utfordring?» Han flirte. «Har dere aldri tenkt å slutte å konkurrere med hverandre?»

Dom bare ristet på hodet. «Lucas, du er på luftveier som vanlig.»

Lucas nikket. «Utstyrslisten er sjekket og medisinene er klare.»

«Ikke glem blyforkleet. Du også, Emilia.» Dom snudde seg vekk. «Hvor er radiografen?» ropte han. «Har noen gitt beskjed til CT i tilfelle vi trenger dem? Ok, alle går inn nå.»

Lucas og Emilia utvekslet et blikk da de tok hvert sitt blyforkle som skulle beskytte dem når det ble tatt røntgenbilder inne på behandlingsrommet. De kjente hverandre ikke særlig godt, men de var nok de to menneskene på dette sykehuset som kjente Domenico di Rossi bedre enn noen andre. Emilia fordi hun hadde studert sammen med ham, og Lucas fordi han var Doms beste venn. De to hadde også de mest kritiske rollene i dette traumeteamet. Å sjekke luftveiene var det første som ble gjort i vurderingen og stabiliseringen av en pasient, og Lucas måtte intubere pasienten om nødvendig. Emilia vurderte eventuelle skader som trengte operasjon og bestemte hvor raskt en pasient måtte sendes til operasjonsstuen. Hun var også Doms nestkommanderende, og tok over ledelsen hvis teamet måtte dele seg.

«Bilulykke», sa Dom til teamet et øyeblikk senere. «Relativt høy fart på glatt føre. Kjøretøyet traff en betongbarriere. Det er tre, kanskje fire, innkommende pasienter, og minst en av dem har status en med blødning og komplisert lårbensbrudd. Han er bevisstløs, muligens på grunn av blodtap, men det kan også skyldes hodeskade.»

Dom behøvde ikke å fange blikket til Emilia for å advare henne om at vurderingen og behandlingen av denne pasienten lå under hennes ekspertise. Et åpent brudd i lårbenet var alvorlig nok. Hvis lårarterien var kuttet, kunne blodtapet være så stort at det forklarte bevisstløsheten, og pasientens tilstand var kritisk.

En nevrolog kom inn idet døren til ambulanseområdet ble åpnet. De så de blinkende lysene til ambulansene mot den blygrå novemberhimmelen. De kunne også se bårene som ble trillet inn. På den første lå den kritisk skadde pasienten. Han var fremdeles bevisstløs. Dekket av blod. En mann som ikke var ambulansearbeider, men som også var dekket av blod, trykket en kompress mot benet til pasienten. En eldre pasient, så Emilia, da de kom nærmere.

«Roberto Baresi», sa paramedicen med det samme han kom innen hørevidde. «Syttifem år gammel mann, nettopp kommet hit fra Europa. Datteren sa at han snakker italiensk og engelsk. Han satt i baksetet og tok det meste av støyten da bilen traff betongmuren.»

Båren ble satt ved siden av sykehussengen slik at pasienten kunne flyttes over. Det var Lucas’ ansvar å ha overoppsyn med flyttingen. Emilia så at det var satt på en årepresse, men den var ikke hundre prosent effektiv. Mannen som prøvde å stoppe blødningen anstrengte seg til det ytterste. Hvem var han, undret hun, og hvorfor hadde han fått en så kritisk rolle?

«Åpent lårbensbrudd og stort blodtap, to liter eller mer», fortsatte paramedicen. «Pasienten er bevisstløs, sju på GCS ved ankomst. Luftveien åpen. Blodtrykket var uleselig. Han har fått to enheter saltløsning. Systolisk blodtrykk på åtti.»

For lavt. Emilia så på posene med intravenøs væske som ble overført til sykehussengen. Lucas lyttet på brystet hans med stetoskop. Andre var i gang med å sette opp overvåkning av hjerterytme, blodtrykk og oksygennivå.

Mannen som hadde slitt med å stoppe blødningen, ble flyttet til side for å sette på en ny årepresse. Skaden i låret ble synlig, og det så alvorlig ut. Lårbenet – det lengste benet i kroppen – var brukket flere steder, og bruddendene hadde trengt igjennom bindevev og hud og skadet viktige blodkar.

Emilias hjerne jobbet raskt. Hun hadde evnen til å stille spørsmål og deretter straks komme opp med en liste over hva som måtte gjøres for å få den nødvendige informasjonen. Hun vurderte det hun kunne se av skader på bindevev og knokler. Det måtte tas røntgenbilder av hele lårbenet, hoften og kneet. Hun ville foretrekke en CT av lårhalsen også.

Det ville kanskje bli nødvendig å skanne hjernen før han ble ført til operasjonsstuen. Standardprosedyren, som var å sette inn en metallstang for å reparere lårbensbrudd, kunne ikke utføres hvis pasienten hadde en hodeskade. Det var viktig å unngå lavt blodtrykk eller oksygennivå. Hvis det var tilfellet – og både Lucas og nevrologen vurderte pasientens pupiller nå – måtte Emilia overveie en midlertidig utvendig fiksering av bruddet.

Flere bårer var inne på akutten nå. På en av dem satt en kvinne på Emilias alder. Hun hadde langt, krøllete, svart hår. Hun satt oppreist, og en annen mann som var brakt inn, var oppe og gikk, så ingen av dem var alvorlig skadet. De ville trolig ikke bli lagt merke til av noen andre enn sykepleieren som vurderte hastegraden av behandling.

Eller … kanskje de ville det.

For første gang siden denne kritiske skadede pasienten ble brakt inn, så Emilia på Dom. Han skulle stå ved fotenden og ha overoppsyn med alt som skjedde, klar til å gi instrukser, finne eventuelle ekstra ressurser og steppe inn om nødvendig.

Han sto ganske riktig ved fotenden, men han så fra den ene siden til den andre, på både mannen i sengen og kvinnen på båren, som om han så på en tenniskamp i langsom kino. Noe var galt. Så galt at Emilia kjente nakkehårene stritte.

Dette var ikke den kompetente og fokuserte teamlederen hun kjente og respekterte. Dette var en mann som var tydelig opprørt. Hun visste at han var i stand til å ta seg sammen når det var påkrevd, uansett hva som skjedde. Hun syntes synd på ham. Hun visste hvor inderlig han ville hate å føle seg sånn, for ikke å snakke om at noen av kollegaene hans la merke til det. Han hadde mistet all fargen i ansiktet også.

Emilia nølte ikke. Hun håpet at hun hadde lagt merke til tilstanden hans før noen andre. Hun gikk bort til ham, rørte ved armen hans og sa: «Jeg overtar her, Dom», sa hun. «Gå nå. Ta den tiden du trenger.»

*

Det var enhver leges mareritt å se familiemedlemmer bli brakt inn på en akuttavdeling med mulige livstruende skader. Men for Dom var det fryktelig komplisert.

Ingen kunne vite at dette var familien hans. At det var faren hans som lå i sykehussengen, og at det var søsteren hans, Giada, som satt på den andre båren. Lucas var den eneste på Seattle General som visste hvorfor han hadde et så anstrengt forhold til Roberto, men bestevennen var den broren Dom aldri hadde hatt, og han visste at Lucas ikke ville drømme om å bryte den tilliten. Og som luftveislege var han konsentrert om å stabilisere pasienten nå. Han hadde ikke sett opp, så han hadde ikke kjent igjen Giada. Han hadde sannsynligvis ikke forstått forbindelsen mellom Dom og Roberto takket være de ulike etternavnene.

Men Emilia hadde lagt merke til at noe merkelig hadde skjedd. Ikke at hun kunne ha den fjerneste anelse om hva det dreide seg om, men hun var bekymret for ham. Det var han takknemlig for, og det dempet litt av sjokket.

Det kunne ha vært nok til å la ham legge den private forbindelsen til side. La ham stå der han var og ikke la det påvirke dømmekraften hans, men bortenfor Giada så Dom en annen skikkelse komme gående med raske skritt. Ayanna Franklin, sjef for PR-avdelingen. Hun måtte ha funnet ut hvem som var involvert i denne ulykken, og hun visste at hun måtte beskytte identiteten deres.

Det var ikke noe rart at hun så stresset ut. Det ville bli en PR-katastrofe hvis det ble kjent at Seattle General ikke klarte å beskytte identiteten og privatlivet til pasienter som trengte det. Negativ publisitet kunne få store og ødeleggende konsekvenser. Det lille kongedømmet ved Middelhavet var kanskje ikke kjent verden over, men det faktum at sykehuset nå hadde både en konge og en prinsesse som pasienter, ville tiltrekke seg medienes oppmerksomhet. Dom hadde klart å fly under radaren og unngå den typen oppmerksomhet veldig lenge, men han hadde ikke glemt hvor pågående og forstyrrende det kunne være. Eller hvor omfattende virkningen kunne bli.

Ayanna snakket lavmælt med oversykepleierne. Dom måtte få vite hva som ble bestemt. Han trengte også Ayannas hjelp til å sikre at farens sykehistorie ble tilgjengelig for de som trengte den, uten at hans forbindelse ble avslørt. Det var tre andre pasienter som var brakt inn samtidig med faren hans, så det ville ikke virke merkelig om han forlot behandlingsrommet for å undersøke dem. Emilia Featherstone var mer enn kompetent til å overta som teamleder. Radiografen fikk folk til å flytte seg, så det var lett å fortsette å gå.

Emilia hadde tydeligvis skjønt hva han trengte bedre enn han gjorde selv, og det var nok tid til å finne ut hva som hadde skjedd. Han måtte få vite hvorfor faren hans var her i landet. Han hadde planlagt et besøk om noen uker, så hvorfor var han her nå?

Dom trengte roen på sitt eget kontor for å ta noen telefoner, men han kunne ikke gå dit ennå. Ikke før han var sikker på at alle de involverte ble tatt vare på. Søsteren hans var på toppen av den listen.

Men hun ville tydeligvis ikke snakke med ham. Han klarte ikke å fange blikket hennes da han gikk mot henne. Båren hun satt på, ble trillet bort til et av de private behandlingsrommene i stedet for avlukkene som ble brukt til mindre skader. Hvis det var noe Ayanna hadde foreslått, var Dom enig i det. Det betydde også at han kunne snakke med henne under fire øyne. Men da han kom nær nok, ristet hun på hodet.

«Det går bra», mumlet hun lavt. «Ta deg av pappa og de andre. Gå …»

Hun var den andre kvinnen som ba ham gå i løpet av få minutter. Emilia hadde bare vært bekymret for ham, men Dom visste at Giada var bekymret for så mange andre. Hun hadde viet livet sitt til å være den perfekte prinsesse og farens nærmeste rådgiver, og hun visste hvor ødeleggende det ville være for folket å høre hva som hadde skjedd, særlig når ingen var i stand til å gi en offentlig uttalelse.

De andre personene som var involvert i denne ulykken, sjåføren Giorgio og livvakten Logan, ventet fremdeles på skadevurdering. Kanskje ville de også få tildelt private rom.

Dom ville takke Logan for den mulige livreddende behandlingen han hadde gitt faren hans, men det fikk vente. Ayanna vinket på ham. Han fulgte etter henne inn i et rom og lukket døren.

«Vi har kontroll for øyeblikket», sa Ayanna. «Ingen vet at kongefamilien er her. Det skulle være et hemmelig besøk. Alle de ansatte har streng beskjed om ikke å snakke om identiteten deres.»

«Hvorfor kom de så tidlig? Det er tre uker til den planlagte operasjonen hans.»

«Jeg vet ikke. Kanskje han ville ha litt tid til å områ seg og bli kjent med stedet han skal være i rekonvalesensperioden?» Ayanna ristet på hodet. «Vi har i hvert fall alle planene klare allerede. Jeg har kontaktet nevrologen hans også. Max Granger?»

Dom nikket kort. Uten å avsløre sin egen tilknytning til den utenlandske monarken som hadde valgt Seattle General for sin medisinske behandling, hadde han trukket i trådene for å fange interessen til en av de beste nevrokirurgene i verden. Det var i det minste noe han kunne gjøre for å hjelpe familien da faren fikk diagnostisert hjernesvulst.

«Han deltok på en konferanse i Vancouver, men er på vei tilbake nå. Han ble bekymret over å høre at kongen kan ha pådratt seg en hodeskade.» Ayanna kikket på klokken. «Jeg må gå. Jeg skal hente ham på flyplassen og kjøre ham hit.»

Da Dom gikk videre mot kontoret sitt, ble han innhentet av en sykepleier. «Hva er det, Kat?»

«Det er en av pasientene fra ulykken. Giada Baresi. Hun insisterer på at hun bare vil snakke med én lege. Lucas Beaufort?»

Denne gangen hevet Dom bare et øyenbryn til svar. Han trengte litt tid til å fordøye det. Han så mot behandlingsrommet. Dørene var lukket igjen. Roberto var åpenbart stabil nok til å bli flyttet – trolig for å få en CT-skanning, eller kanskje rett opp til operasjonsstuen. Uansett ville Lucas være tilgjengelig snart. Giada kjente Lucas fra et besøk for noen måneder siden. Dom måtte reise utenbys for en konferanse, så Lucas hadde underholdt henne så lenge. Var Giada redd for at hun kom til å forsnakke seg? Var det Doms identitet hun prøvde å beskytte?

Han nikket til Kat. «Det er greit. Jeg vet at det er uvanlig, men dette er et spesielt tilfelle.»

Et spesielt og temmelig kaotisk tilfelle akkurat nå, men avdelingen hans gikk som på skinner, og han visste at alle de involverte fikk den beste behandlingen. De trengte ham ikke, og dessuten ville han ikke være på topp heller. Han måtte få ro til å tenke. Og han måtte ta noen telefoner. Både han og Giada måtte bli oppdatert på farens tilstand, men det måtte gjøres diskré. Slottet måtte bli informert om ulykken, og det var utvilsomt planer om hva som skulle skje om den forestående operasjonen ikke ble vellykket. Det kom til å snu Doms liv på hodet.

Han gjettet på at det var grunnen til at faren hadde kommet til Seattle så tidlig. Han ville forsikre seg om at Dom var klar til å gjøre sin plikt – for familien og fedrelandet. Selv om operasjonen var vellykket og ga Robert mange flere år å leve, var det på tide at Dom vendte hjem og overtok tronen. Tiden var kommet til å gi opp karrieren han var så lidenskapelig opptatt av.

Kontoret hans var en kontrast til det hektiske, kontrollerte kaoset på akutten, men det var ikke nok til å lette presset han var under. Han satte i gang med å ringe rundt.

Da de viktigste telefonene var tatt, hadde det gått mye tid. Hvordan gikk det med faren?

Var han fremdeles i live?

Han ble anspent igjen. Tenk om han ikke fikk snakket med faren igjen. Selv om Dom hadde holdt avstand til familien i mange år, var han veldig glad i faren sin. Skyldfølelsen var aldri langt unna. Hvis han hadde gjort sin plikt i stedet for å følge drømmen om å bli lege, hadde denne ulykken aldri skjedd. Han kunne ha mistet søsteren sammen med faren, og folket ville aldri ha tilgitt ham. Han ville aldri ha tilgitt seg selv.

Dom stønnet fortvilet og hvilte hodet i hendene.

*

Herregud.

Hun skulle ha banket på før hun åpnet døren til kontoret hans. Et fryktelig øyeblikk stirret Emilia på en nedbrutt versjon av Domenico di Rossi. Hun hadde aldri sett ham sånn før.

Hun trakk seg raskt tilbake, lukket døren stille og banket på. Da hun åpnet den igjen, hadde han rettet seg opp og så mot døren.

«Jeg fikk beskjed om at du ville ha en oppdatering på Roberto Baresi.» Emilia snakket rolig og saklig. «Jeg var ikke klar over at han var en så viktig person før etter at jeg kom ut av operasjonssalen. Det er veldig hysj-hysj.»

«Hvordan har han det?» Han var blek og så spent på henne.

Hva var det som foregikk her? «Han blir operert nå.»

«Hva?» Dom skulte på henne. «Hva gjør du her da?»

«Min del av operasjonen er avsluttet. Vi måtte få ham raskt opp dit fordi han mistet så mye blod. Det var ikke tid til en CT-skanning, verken av bena eller hodet. Vi fikk stoppet blødningen, vi reparerte arterien og stabiliserte bruddet, men tilstanden hans forverret seg. Nå er en nevrokirurg hos ham. Han ble visstnok fløyet inn for å behandle ham.» Emilia var fremdeles forbløffet over denne behandlingen. «Han blir operert for en subduralblødning forårsaket av hodeskaden.»

«Å, nei …»

Dom lukket øynene, og Emilia så at han trakk pusten dypt, som om denne nyheten var et hardt slag.

«Hva er det som foregår, Dom?» spurte hun lavmælt.

Han åpnet øynene. «Ingenting. Hvorfor spør du?»

Nå var det hennes tur til å skule på ham. «Noe blir dekket over», sa hun. «Er det noe jeg ikke tåler, så er det uærlighet. Jeg har kjent deg lenge nok til å vite at du lyver, Dom, og … jeg synes ikke jeg fortjener det. Synes du?»

De hadde alltid vært rivaler mer enn venner, men det betydde ikke at det ikke var et spesielt bånd mellom dem. Det var sterkt nok til at hun ville hjelpe Dom. Kanskje hun brydde seg mer om ham enn hun hadde vært klar over? Og kanskje han fornemmet det båndet også.

«Du fortjener å få vite det. Jeg burde kanskje ha fortalt deg det for lenge siden.»

«Fortalt meg hva?»

Dette lød alvorlig. Emilia likte ikke hemmeligheter. Det var en form for løgn etter hennes mening. Uærlighet var mer enn bare noe hun mislikte. Hun visste bare så altfor godt at det kunne ødelegge noens liv.

«Jeg kan ikke snakke nå.» Dom ristet på hodet. «Det er andre som må få vite hva som skjer med Roberto, og jeg må snakke med kirurgen hans når han kommer ut av operasjonssalen.»

«Det kan være lenge til. Operasjonen har nettopp startet. Du vil vite mye mer om hva som skjer hvis du venter.» Hun så ham inn i øynene. «Og kanskje det du mener jeg fortjener å vite, er noe jeg bør vite før jeg ser ham igjen.»

Dom måtte skjønne at hun var sint, men hun hadde all rett til å være sint. Hvis informasjonen hun ikke hadde fått, betydde at pasienten ikke hadde fått den best mulige behandlingen, kom doktor di Rossi til å finne ut nettopp hvor sint hun kunne bli.

En rask analyse av situasjonen og så en beslutning. Dette var mer likt mannen Emilia kjente. «Greit. Men vi kan ikke snakke her.» Han reiste seg og gikk til døren. «Bli med meg.»

